Uredba Komisije (ES) št. 104/2004

z dne 22. januarja 2004

o predpisih glede organizacije in sestave Odbora za pritožbe Evropske agencije za varnost v letalstvu

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1592/2002 Evropskega parlamenta in Sveta z dne 15. julija 2002 o skupnih predpisih na področju civilnega letalstva in ustanovitvi Evropske agencije za varnost v letalstvu [1], kakor je bila nazadnje spremenjena z Uredbo Komisije (ES) št. 1701/2003 [2], zlasti člena 31(3) in 32(5) Uredbe,

ob upoštevanju naslednjega:

(1) Uredba (ES) št. 1592/2002 pooblašča Evropsko agencijo za varnost v letalstvu (Agencija) za sprejemanje posameznih sklepov na področju plovnosti in okoljskega certifikata, preiskav v podjetjih ter plačila pristojbin; na njeni podlagi se tudi ustanavlja Odbor za pritožbe, pri katerem se lahko vložijo pritožbe zoper posamezne odločbe Agencije.

(2) V skladu s členoma 31 in 32 Uredbe (ES) št. 1592/2002 je Komisija pooblaščena za sprejetje podrobnih pravil glede števila odborov za pritožbe, pristojnosti, potrebne kvalifikacije članov vsakega odbora za pritožbe in pooblastil posameznih članov v pripravljalni fazi odločb ter pogojev glasovanja.

(3) Pričakuje se, da bo število pritožb sorazmerno omejeno vsaj do tedaj, dokler se ne spremeni Uredba (ES) št. 1592/2002 z namenom razširiti njeno področje uporabe na letenje in izdajo licenc za posadke.

(4) Odbor bo preverjal zadeve, pri katerih je v glavnem zahtevana visoka stopnja splošnih tehničnih izkušenj na področju podeljevanja certifikatov; vendar pa mora Odboru predsedovati pravno usposobljen član s priznanimi izkušnjami iz prava Skupnosti in mednarodnega prava. Ta član naj bi imel mesto predsedujočega.

(5) Zaradi lažjega obravnavanja in reševanja pritožb bi bilo treba za vsak posamezen primer imenovati poročevalca, ki naj bi bil med drugim odgovoren za korespondenco s strankami in pripravo osnutkov odločb.

(6) Odboru za pritožbe se za nemoteno in učinkovito delovanje priključi register, katerega osebje bo pristojno za vse podporne dejavnosti, razen tistih, ki se nanašajo na pravno ali tehnično pristojnost.

(7) Ukrepi, predvideni s to uredbo, so skladni z mnenjem Odbora, ustanovljenega v skladu s členom 54(3) Uredbe (ES) št. 1592/2002 –

SPREJELA NASLEDNJO UREDBO:

Člen 1

Število odborov

Zaradi odločanja o pritožbah zoper odločbe iz člena 35 Uredbe (ES) št. 1592/2002 se ustanovi Odbor za pritožbe.

Člen 2

Kvalifikacije članov

1. Odbor za pritožbe šteje dva tehnično usposobljena člana in enega pravno usposobljenega člana, ki zaseda mesto predsedujočega.

2. Tehnično usposobljena člana in njuna namestnika imajo univerzitetno izobrazbo ali enakovredno kvalifikacijo ter znatne poklicne izkušnje na področju podeljevanja certifikatov iz ene ali več strok, opredeljenih v Prilogi k tej uredbi.

3. Pravno usposobljen član in njegov namestnik sta univerzitetna diplomirana pravnika in imata priznane izkušnje iz prava Skupnosti in mednarodnega prava.

Člen 3

Pooblastila predsedujočega

1. Odbor za pritožbe skliče predsedujoči. Predsedujoči zagotovi kakovost in doslednost odločb Odbora.

2. Predsedujoči dodeli preverjanje pritožbe enemu od članov Odbora kot poročevalcu.

Člen 4

Vloga poročevalcev

1. Poročevalec predhodno preveri pritožbe.

2. Poročevalec zagotavlja tesno posvetovanje in izmenjavo informacij s strankami v postopku. V ta namen poročevalec:

(a) pripravi sporočila strankam po navodilih predsedujočega Odbora;

(b) sporoči vse pomanjkljivosti, ki jih mora odpraviti stranka v postopku;

(c) določi primerne postopkovne roke v skladu s členom 39(2) Uredbe (ES) št. 1592/2002; in

(d) podpiše vsa sporočila v imenu Odbora.

3. Poročevalec pripravi interne sestanke Odbora in ustne obravnave.

4. Poročevalec pripravi osnutek odločbe.

Člen 5

Register, priključen Odboru za pritožbe

1. Izvršilni direktor priključi Odboru za pritožbe register. Osebje, pristojno za register, ne sodeluje v nobenem postopku Agencije, ki se nanaša na odločbe, zoper katere se lahko vloži pritožba.

2. Osebje registra je odgovorno zlasti za:

(a) vodenje registra, v katerem so po kronološkem vrstnem redu zavedene vse pritožbe in vsa dokazila;

(b) prejem, posredovanje in hrambo dokumentov;

(c) izvajanje drugih podpornih funkcij za Odbor za pritožbe, ki se ne nanašajo na pravno ali tehnično presojo, zlasti glede zastopanja, predložitve prevodov in objave;

(d) predložitev predsedujočemu Odbora poročila o formalni dopustnosti vsake, na novo vložene pritožbe;

(e) če je potrebno, vodenje zapisnika pri ustnih obravnavah.

Člen 6

Posvetovanja

1. Samo člani Odbora sodelujejo pri posvetovanjih; vendar pa lahko predsedujoči dovoli udeležbo tudi drugim uslužbencem, na primer osebju registra ali tolmačem. Posvetovanja so tajna.

2. Pri posvetovanjih med člani Odbora se najprej posluša mnenje poročevalca, nazadnje pa mnenje predsedujočega.

Člen 7

Pogoji in vrstni red glasovanja

1. Odbor za pritožbe sprejema odločbe z večino glasov svojih članov. Pri neodločenem glasovanju je glas predsedujočega Odbora odločilen.

2. Če je glasovanje potrebno, se glasovi oddajo po vrstnem redu v skladu s členom 6(2). Pri glasovanju se ni dovoljeno vzdržati.

Člen 8

Začetek veljavnosti

Uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. januarja 2004

Za Komisijo

Loyola De Palacio

Podpredsednica

[1] UL L 240, 7.9.2002, str. 1.

[2] UL L 243, 27.9.2003, str. 5.

--------------------------------------------------

PRILOGA

SEZNAM STROK

1. Tehnične stroke:

(i) let/zmogljivost

(ii) struktura

(iii) hidromehanski sistemi

(iv) rotor/prenosni sistemi

(v) električna naprava/HIRF/udar strele

(vi) letalska elektronika/programska oprema

(vii) pogonska naprava/sistemi za gorivo

(viii) varnost v kabini/okoljski sistemi

(ix) hrup/emisije

(x) stalna plovnost/smernice za plovnost, ki se nanašajo na naslednje proizvode, njihove dele in naprave:

(a) velika letala

(b) letala z vrtljivimi krili

(c) majhna letala

(d) baloni, zrakoplovi/jadralna letala/zračna plovila brez posadke (UAV)

(e) motorji/pomožni energetski agregati (APU), propelerji.

2. Odobritve in kakovostni sistemi, povezani s:

(i) konstrukcijskimi organizacijami

(ii) proizvodnimi organizacijami

(iii) vzdrževalnimi organizacijami.

--------------------------------------------------